Густаво Адолфо Бекер
Наистина ли?

Превод от испански: Александър Муратов, Атанас Далчев, 1978

chitanka.info

Наистина ли, щом сънят докосне

със пръсти розови очите морни,

духът от своята тъмница бяга

                с чевръст и волен полет?

Наистина ли, гост на мрачините,

със полъха на нежния вечерник

крилат се вдига в празното пространство,

                за да се срещне с други?

И там, оголен от човешки облик,

и там, разкъсал земните окови,

той часове на чистата идея

                живей в света безмълвен?

И смей се, плаче, мрази и обича

и от скръбта и радостта запазва

черта, каквато нейде в небесата

                оставя метеорът?

Не знам тоз свят омаен на видения

навън ли или вътре в нас живее,

но знам, че се познавам с много хора,

                които не познавам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.